Direktiva Komisije 2003/5/ES

z dne 10. januarja 2003

o spremembi Direktive Sveta 91/414/EGS za vključitev deltametrina na seznam aktivnih snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevstkih sredstev v promet [1], kakor je bila nazadnje spremenjena z Direktivo 2002/81/ES [2] in zlasti člena 6(1) Direktive,

ob upoštevanju naslednjega:

(1) Uredba Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], navaja seznam aktivnih snovi v fitofarmacevtskih sredstvih, ki jih je treba oceniti zaradi možne vključitve v Prilogo I Direktive 91/414/EGS. Seznam je naveden v Uredbi Komisije (ES) št. 933/94 z dne 27. aprila 1994, ki določa aktivne snovi v fitofarmacevtskih sredstvih in imenuje državo članico poročevalko za izvajanje Uredbe (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], in vsebuje deltametrin.

(2) V skladu z določbami iz Uredbe (EGS) št. 3600/92 so bili ocenjeni vplivi deltametrina na zdravje ljudi in okolje za tiste vrste uporabe, ki so jih predlagali prijavitelji. Z Uredbo (ES) št. 933/94 je bila Švedska imenovana za državo članico poročevalko. Švedska je v skladu s členom 7(1)(c) Uredbe (EGS) št. 3600/92 Komisiji 6. oktobra 1998 predložila ustrezna poročila o oceni in priporočila.

(3) Poročilo o oceni so države članice in Komisija pregledale v okviru Stalnega odbora za prehransko verigo in zdravstveno varstvo živali. Poročilo je bilo dokončno pripravljeno 18. oktobra 2002 v obliki revizijskega poročila Komisije za deltametrin.

(4) Poročilo ni navedlo nobenih nerešenih vprašanj ali pomislekov, zaradi katerih bi bilo potrebno posvetovanje Znanstvenega odbora za rastline.

(5) Iz raznih opravljenih pregledov se zdi, da lahko pri fitofarmacevtskih sredstvih, ki vsebujejo deltametrin, pričakujemo, da v splošnem izpolnjujejo zahteve iz členov 5(1)(a) in (b) Direktive 91/414/EGS, zlasti glede vrst uporabe, ki so bile preučene in natančno opisane v revizijskem poročilu Komisije. Zato je ustrezno vključiti deltametrin v Prilogo I, s čimer bi omogočili registracijo fitofarmacevtskega sredstva na podlagi te aktivne snovi v skladu z določbami navedene direktive v vseh državah članicah.

(6) Revizijsko poročilo Komisije je potrebno, da lahko države članice pravilno izvajajo posamezne določbe enotnih načel iz Direktive 91/414/EGS. Zato je primerno zahtevati, da je končno revizijsko poročilo, razen zaupnih informacij, dostopno na vpogled ali ga države članice dajo na vpogled vsem zainteresiranim stranem.

(7) Predvidi naj se primerno časovno obdobje, preden se aktivna snov vključi na seznam v Prilogi I, kar omogoči državam članicam in zainteresiranim stranem, da se pripravijo na izpolnjevanje novih obveznosti, ki so posledica vključitve na seznam.

(8) Po vključitvi snovi na seznam se državam članicam da na voljo primerno časovno obdobje za izvedbo določb Direktive 91/414/EGS o fitofarmacevtskih sredstvih, ki vsebujejo deltametrin, in zlasti za pregled veljavnih registracij, s čimer zagotovijo, da so izpolnjeni pogoji glede deltametrina iz Priloge I k Direktivi 91/414/EGS. V skladu z enotnimi načeli iz Direktive 91/414/EGS se predvidi daljše časovno obdobje za predložitev in oceno celotne dokumentacije za vsako fitofarmacevtsko sredstvo.

(9) Zato je ustrezno, da se spremeni Direktiva 91/414/EGS.

(10) Ukrepi, predvideni v tej direktivi, so v skladu z mnenjem Stalnega odbora za prehransko verigo in zdravstveno varstvo živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni v skladu s prilogo k tej direktivi.

Člen 2

V državah članicah mora biti revizijsko poročilo za deltametrin, razen zaupnih informacij v smislu člena 14 Direktive 91/414/EGS, na vpogled zainteresiranim stranem ali jim mora biti na voljo, če to izrecno zahtevajo.

Člen 3

Države članice sprejmejo in objavijo zakone in druge predpise, potrebne za uskladitev s to direktivo, najkasneje do 30. aprila 2004. O tem takoj obvestijo Komisijo.

Ti predpisi se uporabljajo od 1. maja 2004.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

1. Države članice pregledajo registracijo za vsako fitofarmacevtsko sredstvo, ki vsebuje deltametrin, da bi zagotovile, da so glede deltametrina izpolnjeni pogoji iz Priloge I k Direktivi 91/414/EGS. Kjer je to potrebno in najkasneje do 30. aprila 2004 spremenijo ali prekličejo registracijo.

2. Države članice morajo najpozneje do 31. oktobra 2003 za vsako registrirano fitofarmacevtsko sredstvo, ki vsebuje deltametrin kot edino aktivno snov ali kot eno od več aktivnih snovi, ki so vse navedene v Prilogi I k Direktivi 91/414/EGS, ponovno oceniti sredstvo v skladu z enotnimi načeli iz Priloge VI k Direktivi 91/414/EGS, in sicer na podlagi dokumentacije, ki izpolnjuje zahteve Priloge III k navedeni direktivi. Na osnovi te ocene države članice ugotovijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS. Če je to potrebno in najkasneje do 31. oktobra 2007 spremenijo ali prekličejo registracijo.

Člen 5

Ta direktiva začne veljati dne 1. novembra 2003.

Člen 6

Ta direktiva je naslovljena na države članice.

V Bruslju, 10. januarja 2003

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 276, 12.10.2002, str. 28.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

--------------------------------------------------

PRILOGA

Na konec razpredelnice v Prilogi I k Direktivi 91/414/ES se dodajo naslednji vnosi::

"Št. | Splošno ime, identifikacijske številke | Ime po IUPAC | Čistost | Začetek veljavnosti | Iztek vpisa na seznam | Posebne določbe |

40 | deltametrin CAS št. 52918-63-5 CIPAC št. 333 | (S)-α-ciano-3-fenoksibenzil (1R,3R)-3-(2,2-dibromovinil)- 2,2-dimetilciklopropankarboksilat | 980 g/kg | 1. november 2003 | 31. oktober 2013 | Registrira se lahko samo kot insekticid. Za izvajanje enotnih načel iz Priloge VI se upoštevajo sklepi revizijskega poročila za deltametrin, in zlasti Dodatka I in II, kakor ga je 18. oktobra 2002 dokončno sprejel Stalni odbor za zdravstveno varstvo rastlin. V tej skupni oceni morajo države članice: posebej upoštevati varnost izvajalcev tretiranja in zagotoviti, da pogoji registracije vsebujejo ustrezne zaščitne ukrepe,spremljati akutno izpostavljenost potrošnikov preko hrane, da bi se v prihodnje pregledale in popravile mejne vrednosti ostankov,posebej upoštevati varovanje vodnih organizmov, čebel in neciljnih členonožcev ter zagotoviti, da pogoji registracije vsebujejo ukrepe za zmanjšanje tveganja, kjer je to primerno. |

--------------------------------------------------